作者：魏了翁
词牌/韵律：贺新郎

paragraphs: 家住峨山趾。
暑风轻、双泉漱玉，五坡攒翠。
坡上主人归无计。
梦泛沧波清泚。
曾拜奏、前旒十二。
愿上皇华将亲去，及翁儿、未老相扶曳。
乘款段，过闾里。
玺书未报人相谓。
倚西风、胡尘涨野，隐忧如猬。
就似东门贤父子，祗恐荣亲犹未。
待洗尽、岷峨憔悴。
便把手中长杓柄，为八荒，更作无边施。
却上表，乞归侍。